慈恩寺懷舊
作者：李端
朝代：唐

paragraphs: 去者不可憶，舊遊相見時。
凌霄徒更發，非是看花期。
倚玉交文友，登龍年月久。
東閣許聯牀，西郊亦攜手。
彼蒼何暖昧，薄劣翻居後。
重入遠師谿，誰嘗陶令酒。
伊昔會禪宮，容輝在眼中。
籃輿來問道，玉柄解談空。
孔席亡顏子，僧堂失謝公。
遺文一書壁，新竹再移叢。
始聚終成散，朝歡暮不同。
春霞方照日，夜燭忽迎風。
蟻鬬聲猶在，鴞災道已窮。
問天應默默，歸宅太匆匆。
淒其履還路，莽蒼雲林暮。
九陌似無人，五陵空有霧。
緬懷山陽笛，永恨平原賦。
錯莫過門欄，分明識行路。
上智本全真，郄公況重臣。
唯應撫靈運，暫是憶嘉賓。
存信松猶小，緘哀草尚新。
鯉庭埋玉樹，那忍見門人。